Рођена је 11. октобра 1834. у Новом Саду. Рођена је у имућној и угледној породици, од оца Јована Полита и мајке Јулијане Десанчић. Брат јој је био Михаило Полит-Десанчић. Са четири године је послата у приватну женску школу за основно образовање. Тада основно образовање није било обавезно, поготово не за женску децу. Велики допринос њеном образовању је имала и велика кућна библиотека. Од 1846. до 1848. године се образовала у Темишвару. Избијањем Мађарске буне и српско-мађарског рата, знатно су се погоршали животни услови њене породице, па је то утицало и на њено школовање. Савка је даље школовање наставила у Бечу, где је 1851. године склопила брак са доктором права, књижевником и политичарем, Јованом Суботићем. Касније се са мужем вратила у Нови Сад, али је и тада често мењала место живљења, због мужевљевог посла.